दावों-प्रतिदावों के बीच भारत-पाक के बीच तनाव बढ़ा : इमरान ने की बातचीत की पेशकश
भारत ने बुधवार को कहा कि आतंकवाद के खिलाफ उसकी कार्रवाई के एक दिन बाद पाकिस्तान ने भारतीय सेना के अड्डों को निशाना बनाया, जिसमें भारतीय वायुसेना के विमान मिग-21 बाइसन का एक पायलट लापता हो गया है। विदेश मंत्रालय के प्रवक्ता रवीश कुमार ने मीडिया को बताया, "इस आतंकवाद रोधी कार्रवाई (जैश-ए-मोहम्मद के प्रशिक्षण शिविर पर बम बरसाने की) के खिलाफ पाकिस्तान ने आज सुबह अपनी वायुसेना का इस्तेमाल करते हुए भारत के सैन्य अड्डों को निशाना बनाया।"
उन्होंने कहा कि भारतीय वासुसेना ने त्वरित जवाबी कार्रवाई की और एक मिग-21 बाइसन ने पाकिस्तानी वायुसेना के एक विमान को मार गिराया।
उन्होंने कहा, "पाकिस्तानी विमान को आकाश से पाकिस्तान के इलाके में गिरते देखा गया।"
उन्होंने कहा, " दुर्भाग्य से इस कार्रवाई में हमने एक मिग-21 को खो दिया। कार्रवाई में पायलट लापता है। पाकिस्तान ने दावा किया है कि वह उसके कब्जे में हैं। हम तथ्यों का पता लगा रहे हैं।"
पाकिस्तान का दावा
उधर इस्लामाबाद से ख़बर है कि पाकिस्तान ने दावा किया है कि उसने भारत के दो पायलटों को अपने कब्जे में ले लिया है, जिनमें से एक की पहचान विंग कमांडर अभिनंदन वर्तमान के रूप में हुई है। लेकिन दूसरे की पहचान नहीं हो पाई है। हालांकि भारत ने एक पायलट के लापता होने की पुष्टि की है। सूत्रों के अनुसार, अभिनंदन भारतीय वायुसेना के पायलट हैं और वह सेवानिवृत्त एयर मार्शल के पुत्र हैं। सुखोई-30 के पायलट अभिनंदन को 2004 में कमीशन मिला था।
पाकिस्तानी समाचार चैनलों पर पायलट को कब्जे में लेने को लेकर एक वीडियो दिखाया गया।
इससे पहले पाकिस्तानी सैन्य बल की मीडिया शाखा इंटर-सर्विसिस पब्लिक रिलेशंस ने एक ट्वीट के जरिए बताया, "विदेश मंत्रालय के अनुसार,पाकिस्तानी वायुसेना की कार्रवाई पर जवाबी कार्रवाई करते हुए आज सुबह भारतीय वायुसेना ने नियंत्रण रेखा (एलओसी) पार किया।"
भारतीय वायुसीमा का उल्लंघन
जम्मू-कश्मीर पुलिस के सूत्रों ने बताया कि पाकिस्तानी वायुसेना के तीन एफ-16 लड़ाकू विमानों ने नौशेरा सेक्टर में भारतीय वायुसीमा का उल्लंघन किया, लेकिन भारत की जवाबी कार्रवाई पर उसे वापस लौटने पर मजबूर होना पड़ा।
सुषमा ने चीन में रखी बात
इसके अलावा विदेशमंत्री सुषमा स्वराज ने बुधवार को रूस-भारत-चीन (आरआईसी) के विदेश मंत्रियों की 16वीं बैठक में अपने चीनी समकक्ष वांग यी के समक्ष 14 फरवरी को जम्मू एवं कश्मीर के पुलवामा में हुए आतंकवादी हमले का मुद्दा उठाया। सुषमा ने आरआईसी से इतर द्विपक्षीय बैठक के दौरान अपनी प्रारंभिक टिप्पणी में कहा, "मैं ऐसे समय में चीन का दौरा कर रही हूं, जब भारत में शोक और गुस्सा है। यह जम्मू-कश्मीर में हमारे सुरक्षा बलों के खिलाफ सबसे क्रूर आतंकवादी हमला था।"
सुषमा स्वराज ने कहा, "पुलवामा आतंकी हमले के बाद जेईएम के खिलाफ कार्रवाई करने के अंतर्राष्ट्रीय समुदाय के आह्वान को गंभीरता से लेने के बजाय पाकिस्तान ने हमले की कोई भी जानकारी होने से इनकार कर दिया और जैश के दावों को सीधे तौर पर खारिज कर दिया।"
उन्होंने कहा, "इस तरह के क्रूर आतंकवादी हमले आतंकवाद के प्रति शून्य सहिष्णुता दर्शाने और इसके खिलाफ निर्णायक कार्रवाई करने के लिए सभी देशों को एक साथ आने की जरूरत पर बल देते हैं।"
चीन के साथ यह बैठक इसलिए महत्वपूर्ण मानी जा रही है, क्योंकि बीजिंग जैश प्रमुख मसूद अजहर को संयुक्त राष्ट्र से वैश्विक आतंकी घोषित कराने के भारत के प्रयासों को बार-बार बाधित करता रहा है।
इमरान ने की बातचीत की पेशकश
पाकिस्तान के प्रधानमंत्री इमरान खान ने आज दोपहर बाद पाकिस्तान के नाम एक संबोधन में कहा कि उन्हें भी पुलवामा हमले पर दुख है क्योंकि पाकिस्तान ने भी दस साल ये दहशतगर्दी देखी है। पीटीवी पर प्रसारित बयान में उन्होंने कहा कि उन्होंने भारत को भी हर तरह की तफ्तीश का भरोसा दिया था। इमरान ने जंग के नुकसान का जिक्र करते हुए कहा कि वे एक बार फिर भारत से बातचीत की पेशकश करते हैं। उन्होंने ज़ोर देकर कहा कि वक्त की मांग है कि इस समय हमें बैठकर बातचीत कर अपने मसले हल करने चाहिए।
(आईएएनएस के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva